Návrh opatrení na zmiernenie dopadov globálnej finančnej krízy a hospodárskej krízy v podniku Lesy SR, š.p. Banská Bystrica

I. Dôvody návrhu opatrení 

	V rámci rezortu pôdohospodárstva pôsobia v oblasti lesného hospodárstva dva štátne podniky - Lesy SR š. p. a Lesopoľnohospodársky majetok Ulič š. p..

 Z hľadiska postavenia na trhu hospodáril štátny podnik Lesy SR v roku 2008 na výmere lesných pozemkov 953 090 ha. V roku 2000 to bolo 1 040 565 ha, čo je o 87 475 ha viac. Celková výmera lesného pôdneho fondu Slovenskej republiky predstavuje 2 006 600 ha a podiel štátneho podniku Lesy SR v roku 2008 tvoril 47,50 %. Nadväzne na znižujúcu sa výmeru obhospodarovaných lesov klesá i podiel š. p. Lesy SR na relevantnom trhu s predajom drevnej hmoty. V roku 2007 dodali subjekty obhospodarujúce lesy na Slovensku na trh 8 131 487 m3 drevnej hmoty. Lesy SR, š. p., sa na tomto množstve podieľali celkovým objemom 4 138 988 m3 drevnej hmoty, teda podielom 50,90 %.
 Lesopoľnohospodársky majetok Ulič, štátny podnik hospodári na lesnom a poľnohospodárskom pôdnom fonde. Základnou úlohou lesníckej činnosti je odborné a trvalo udržateľné hospodárenie v lesoch na zabezpečenie všetkých ich funkcií. V súčasnosti podnik obhospodaruje v rámci tejto činnosti 24 750 ha lesného pôdneho fondu, z ktorých je vo vlastníctve štátu 20 260 ha. V rámci poľnohospodárskej výroby zabezpečuje podnik hospodárenie na poľnohospodárskej pôde o výmere 2 389 ha, z čoho 617 ha je pôda orná. 
V rezorte Ministerstva pôdohospodárstva SR je lesný majetok štátu spravovaný horeuvedenými štátnymi podnikmi s rovnakým predmetom činnosti. Tento stav je pozostatkom nedoriešenej štruktúry správy lesného majetku štátu vyplývajúci z reorganizácie štátnych lesov v 90. rokoch. 
Vývoj ekonomiky lesného hospodárstva v roku 2008 a jeho predpoklad na rok 2009 potvrdzuje výrazný prepad tržieb z predaja dreva, pričom práve predaj dreva predstavuje viac ako 80 % príjmov v lesnom hospodárstve. Pokles priemerného speňaženia ihličnatého a listnatého dreva v roku 2008 v porovnaní s predchádzajúcim rokom 2007 poklesol                 o 7,1 €/m³. S tým súvisiaci výpadok v tržbách, ktorý medziročne dosiahol viac ako                      3,6 mil. € napriek tomu, že š.p. Lesy SR zvýšil v roku 2008 v porovnaní s rokom 2007 ťažbu o vyše 417 000 m³ a dodávky dreva dokonca o viac ako 526 000 m³. 
		To sú ekonomické ukazovatele, ktoré najvýstižnejšie dokumentujú dopad krízy na trhu s drevom, ktorú podnik začal pociťovať od konca prvého štvrťroka 2008. Prvotná hypotekárna kríza v Spojených štátoch sa v priebehu roka premiestnila spoza oceánu na európsky trh takým spôsobom, že za celý rok pokles cien dreva presiahol v rámci š.p. Lesy SR dramatických 13,5 percenta. 
		Prvé úsporné opatrenia zaviedol š.p. Lesy SR už v letnom období roka 2008. Znížil náklady na výrobu jedného metra kubického dreva o 0,8 €  čím sa podarilo dosiahnuť celkové zníženie nákladov na úrovni 3,8 mil. €. Boli ďalej znížené náklady na opravy a údržby              o 2,7 mil. €, režijné náklady o 3,3 mil. € a prijaté ďalšie opatrenia, ktoré ale nestačili na vykrývanie výpadkov v tržbách za drevo. 
		V hospodárskom zámere vyhotovenom v decembri 2008 na rok 2009 boli prijaté opatrenia na minimalizáciu nákladov a plán hospodárenia s kladným hospodárskym výsledkom. Ale vývoj na trhu s drevom spôsobil, že už v marci 2009 bolo nevyhnutné rebilancovať výrobno-finančný plán, v ktorom sa podľa vývoja situácie na trhu s drevom v prvých mesiacoch roka 2009 a prognózovaného vývoja trhu v ostávajúcich mesiacoch roka 2009 š.p. Lesy SR dostáva do záporných čísel. Priemerná predajná cena dreva je už pod úrovňou vlastných nákladov výroby. Príjmy z predaja dreva nepostačujú ani na pokrytie najnevyhnutnejších výdavkov na chod firmy. V prípade Lesov SR, š.p. značný výpadok v príjmovej oblasti znamenal pre š.p. okrem iného aj dramatické znižovanie nákladov a vynútil si od 1.3.2009 zavedenie zníženého fondu pracovného času na 30 hodín týždenne a takmer úplné pozastavenie kapitálových výdavkov. 

 Za vážny problém treba považovať predovšetkým nedofinancovanie činností súvisiacich s pestovaním, výchovou a ochranou lesa. Znižovanie príjmov z predaja dreva neumožňuje š.p. Lesy SR realizovať v plnej miere lesnícke činnosti zamerané na uplatňovanie trvalo udržateľného obhospodarovania lesov, čo v krátkodobom horizonte znamená okrem iného zníženie potreby pracovných síl a hrozbu zvýšenia nezamestnanosti. V strednodobom horizonte nerealizovanie opatrení, najmä v oblasti zalesňovania, pestovania a ochrany lesa, môže spôsobiť výrazné zhoršenie stavu lesa a vážne ekonomické a environmentálne škody s negatívnym dopadom na sociálnu oblasť predovšetkým vo vidieckom priestore. Z hľadiska odstraňovania regionálnych disparít v sociálnej a ekonomickej oblasti táto situácia vedie k prehlbovaniu rozdielov medzi jednotlivými regiónmi. 
Znížením tržieb v lesnom hospodárstve obhospodarovatelia lesov obmedzujú vykonávanie tých činností, ktoré nemajú okamžitý ekonomický efekt a nevytvárajú predpoklad príjmov v krátkodobom horizonte. Ide najmä o obmedzenie činností v pestovaní, výchove a ochrane lesa, ktorých efekt sa v plnej miere prejavuje až v rubnej dobe porastu, t. j. v priemere  vo veku 100 až 120 rokov, pričom s cieľom zabezpečenia trvalo udržateľného obhospodarovania lesov a ich priaznivého stavu je uvedené činnosti potrebné vykonávať v celom časovom období od založenia lesného porastu. Je potrebné si uvedomiť, že ide jednoznačne o nákladové činnosti, realizácia ktorých úzko súvisí so zabezpečovaním funkcií lesa vrátane verejnoprospešných funkcií ako celospoločenskej objednávky, ktorej zabezpečovanie nie je obhospodarovateľovi lesa zohľadnené v žiadnych finančných nástrojoch lesného hospodárstva (dotácie, podpory, dane a pod.).
Ďalším problémom súvisiacim s obhospodarovaním lesov je správa neštátnych neodovzdaných lesných pozemkov štátnymi organizáciami lesného hospodárstva, pričom        k  31.12.2008 evidovali 231 388 ha neštátnych neodovzdaných pozemkov, kde nebolo možné vykonávať ťažbu.
Lesy SR, š.p. zároveň zabezpečuje majetkovoprávne usporiadanie lesných pozemkov a stavieb vo vlastníctve štátu, pričom stanovený termín na usporiadanie je do konca roku 2010. V roku 2008 priame náklady na majetkové usporiadanie lesných pozemkov presiahli           1,5 mil. €.
V súvislosti so správou drobných vodných tokov v pôsobnosti štátnych organizácií lesného hospodárstva sa zabezpečujú činnosti na približne 18 tisíc km drobných vodných tokov, pričom ročné náklady spojené s touto správou sú viac ako 1,7 mil. €. Okrem týchto nákladov sú povinné znášať náklady súvisiace so zabezpečovacími prácami pri vzniku povodňových situácií. Pre porovnanie povodňové škody v roku 2008 v pôsobnosti LSR boli v rozsahu viac ako 3,3 mil. €.
Na hore uvedené činnosti nepoberajú Lesy SR, š.p. žiadnu podporu zo strany štátu a uvedené činnosti financujú v plnej miere z vlastných zdrojov. V období hospodárskej krízy Lesy SR, š.p. nie sú schopné vyprodukovať dostatočné zdroje na financovanie uvedených úloh, ktorými ich poveril štát.  

II.	Návrh opatrení 

Aby plánované zníženie nákladov na pestovnú činnosť a ochranu lesa, nedostatočné investovanie do infraštruktúry a nových technológií, nemalo priamy dopad na podstatu trvalo udržateľného obhospodarovania lesov v správe š.p. Lesy SR a na stabilizáciu príjmov, s cieľom prekonať hospodársku a finančnú krízu  v podniku Lesy SR, š.p. Banská Bystrica a v š.p. Lesopoľnohospodársky majetok Ulič, ktorých zakladateľom je v zmysle zákona č. 111/1990 Zb. o štátnom podniku Ministerstvo pôdohospodárstva SR a ktoré hospodária s vecami, ktoré sú v zmysle uvedeného zákona v štátnom vlastníctve, navrhujú sa nasledovné opatrenia:

1. Použiť štátne finančné aktíva na poskytnutie návratnej finančnej výpomoci podniku Lesy SR š.p.  v objeme 67  mil. € s dobou splácania 10 rokov s odkladom začiatku splátok od roku 2012.

		V prípade poskytnutia návratnej finančnej výpomoci umožnia takto získané finančné prostriedky v roku 2009,  2010 a 2011 prejsť na požadovaný výkon v pestovaní a ochrane lesa a plniť ďalšie nevyhnutné úlohy štátneho lesného podniku: 

•	31 mil. € - reálna potreba nákladov pre pestovateľskú  činnosť a zabezpečenie ochrany lesa a revitalizácie hynúcich smrečín podľa uznesenia vlády č.990/2007, čím podnik zároveň zabezpečí prácu pre približne 2 tisíc pracovníkov z externého  prostredia - dodávateľov prác pestovateľskej  činnosti.
•	16 mil. € - podnik bude môcť v zmysle platnej legislatívy naďalej  spravovať           230 tisíc ha neštátnych neodovzdaných lesov, bez nároku vykonávať na uvedených pozemkoch ťažbu.
•	5 mil. € -   podnik bude môcť vykonávať majetkové usporiadanie lesných pozemkov. 
•	5 mil. € -  vykrytie nákladov na odstraňovanie povodňových škôd .
•	10 mil. € - jednou  zo základných podmienok zefektívnenia  činnosti  podniku je zmena technológie výroby dreva  a obchodu s drevom, čoho východiskom je                       dobudovanie infraštruktúry – výstavba lesných ciest a skladov ( jedná sa najmä o využitie finančných prostriedkov z Programu rozvoja vidieka – opatrenie 2.1.) a  nákup harvesterových technológií a lanoviek, nákup štiepkovačov pre biomasu.  

Poskytnutím návratnej finančnej výpomoci tak  budú zabezpečené peňažné prostriedky na činnosti štátnych organizácií lesného hospodárstva súvisiacich so správou neštátnych neodovzdaných pozemkov, drobných vodných tokov a majetkovoprávneho usporiadania lesného majetku vo vlastníctve štátu, ktoré boli v minulosti hradené zo zisku podniku. 
Zároveň poskytnutím návratnej finančnej výpomoci podnik preklenie nepriaznivé obdobie troch rokov, kedy je v dôsledku poklesu realizačných cien odhadovaná strata podniku. Umožní to podniku plniť si v zákonných lehotách pohľadávky voči dodávateľom a zamestnancom podniku a udržať finančnú stabilitu podniku.
Zlepšením finančnej stability podniku sa zároveň predpokladá zaviesť znova plný fond pracovného času v rámci 5 dňového týždenného pracovný cyklu zamestnancov, čo pozitívne ovplyvní sociálnu situáciu zamestnancov.   

Kvantifikácia dopadu finančnej krízy a spôsob použitia a splácania návratnej finančnej výpomoci sú obsahom prílohy č. 2   Vybrané ukazovatele podnikateľského zámeru  a prílohy č. 3   Plán cash flow a úverového zaťaženia 

		Zdroje na splácanie návratnej finančnej výpomoci podnik plánuje  tvoriť:

1)	postupným upravovaním cien dreva po oživení trhu
	Podnik počíta s tým, že postupne vzrastie priemerné speňaženie dreva v roku 2014 oproti roku 2009 o približne 10 EUR/ m3 dreva, čo však bude stále menej o približne 5 EUR/ m3 dreva ako v roku 2007 ( príloha č. 2 )
 
2)	úsporou nákladov na základe uskutočnenej reštrukturalizácie dovnútra podniku
Uskutočnením reštrukturalizácie podnik plánuje ušetriť ročne 21,075 mil. EUR.( príloha č. 1 )

3)	 rozšírením portfólia príjmov zvýšením produkcie biomasy. 

	Zároveň podnik obmedzí v rokoch 2009 až 2011 kapitálové výdavky na polovicu roku 2008, pričom tieto výdavky budú na úrovni odpisov a zabezpečia  jednoduchú reprodukciu majetku. Zároveň sa predpokladá tretinu týchto nákladov získať späť v nasledujúcich rokoch 100 % refundáciou oprávnených nákladov z Programu rozvoja vidieka, opatrenie 2.1.  ( príloha č. 2 a príloha č. 3 )

Plán finančných tokov je postavený na predpoklade čerpania návratnej finančnej výpomoci v sume 67 mil. EUR v priebehu roku 2009 a so začiatkom splácania úveru od roku 2012 a následným splatením počas 10 rokov . Vyplýva z neho, že podnik od roku 2012 bude mať potenciál splácať návratnú finančnú výpomoc vo výške 8 mil. EUR ročne, čo je viac ako 1/10 priemernej splátky. To poskytuje určitú rezervu aj pri nepriaznivejšom vývoji realizačnej ceny dreva ako je odhad v prílohe č.2. Zároveň vytvára predpoklad platenia dohodnutej úrokovej sadzby. Stav peňažných prostriedkov na konci roka vyjadruje nedočerpanie prostriedkov, pričom v priebehu roka predpokladáme jeho primerané čerpanie, vyplývajúce zo sezónnosti lesníckej výroby a obchodu s drevom. 

Z  dôvodu predpokladanej reálnosti splatenia úveru  a súčasných možnosti štátneho rozpočtu SR navrhujeme aby finančná výpomoc bola návratná.

2.	Realizovať  plán komplexných a systémových reštrukturalizačných a revitalizačných opatrení v podniku Lesy SR, š.p. 

           Organizačná štruktúra prvých dvoch stupňov riadenia ( lesné správy a odštepné závody) v štátnom podniku Lesy SR sa v podstate nemenila od roku 1973, pričom od tej doby došlo v lesníctve na Slovensku k zásadným zmenám. Viac, než 50% výmery lesov bolo reštituovaných, podstatne sa zmenil  spôsob výroby, obchodu a najmä samotné trhové prostredie.
           Pre dosiahnutie efektívnejšieho riadenia podniku a zlacnenia celej organizačnej štruktúry (zníženie neproduktívnych režijných nákladov) je nevyhnutné súčasný model lesných závodov a lesných správ reštrukturalizovať, a to ich integráciou, na báze štátneho vlastníctva k lesným pozemkom s cieľom zabezpečiť ekonomické a pritom trvalo udržateľné obhospodarovanie štátnych lesov:

1)	Generálne riaditeľstvo 
- Úloha generálneho riaditeľstva sa zúži na strategické rozhodovanie, priame riadenie vyplývajúce z plnenia povinností daňového subjektu a z postavenia podniku v súlade so zákonom o štátnom podniku.

2)	Odštepné závody

-	Úlohou odštepných závodov je operatívne riadenie výroby a obchodu, správa lesného majetku  na danom teritóriu v súlade so strategickým riadením podniku ako celku.  
-	Súčasný počet, rozloženie odštepných závodov a ich  objem  výroby už nezodpovedajú požiadavkám efektívneho riadenia výroby.  Z toho dôvodu je nevyhnutná  integrácia  odštepných lesných závodov zo súčasných 26 na 13,        so zreteľom na štátne vlastníctvo k pôde, výrobné podmienky a gravitačné pomery. 
Je nevyhnutné zmeniť technológiu výroby a obchodu zrušením neefektívnych expedičných skladov a zvýšením podielu predaja dreva z odvozných miest priamo z lesa.
Navrhuje sa zrušiť 30 neefektívnych expedičných skladov a  zvýšiť predaj dreva z odvozných miest o 1 500 000 m3.  

3)	Lesné správy 

-	Priamo vykonávajú odbornú lesnú hospodársku  činnosť na základe lesných hospodárskych plánov a zabezpečujú ochranu lesného majetku.
-	Zo súčasného počtu 169 lesných správ integráciou vznikne cca 100 lesných správ, pričom každá lesná správa bude mať v priemere 9 lesných obvodov.   

4)	Špecializované odštepné závody

-	   Štátny podnik LESY SR zabezpečuje ďalšie  úlohy prostredníctvom                               4 špecializovaných odštepných závodov – Odštepný závod lesnej techniky, Odštepný závod Biomasa, Odštepný závod drevárskej výroby a Odštepný závod Semenoles.

4.1) Odštepný závod lesnej techniky ( OZLT )

a.	 Odštepný závod lesnej techniky vykonáva odvoz dreva vo výške   30 %, ťažbu  a približovanie dreva vo výške 6 % z celkového objemu  podniku. Ďalšou úlohou závodu je zabezpečovanie stavebnej činnosti na lesných zvážniciach a cestách a  uplatňovanie nových technológií a opravárenského servisu strojov a zariadení podniku.
b.	Reštrukturalizácia OZLT bude spočívať v  spojení 2 regionálnych stredísk lesnej techniky,  odsunom neefektívnych činností do externého prostredia                              a zefektívnení zostávajúcich  činností. Cieľom reštrukturalizácie závodu je dosiahnuť jeho vybilancovaný hospodársky výsledok ako vnútropodnikovej organizačnej jednotky.

4.2) Odštepný závod Biomasa 

-	Požiadavky trhu v objeme 835 tis. ton energetickej štiepky sú šancou pre štátny podnik Lesy SR diverzifikovať podnikateľskú činnosť. Podiel štátneho podniku na obchode so štiepkou sa predpokladá v objeme cca 30 % , t.j. 400 tis. ton ročne, v objeme tržieb cca 20 mil. € . V oblasti nákladov  sa predpokladá zníženie priemerných nákladov na jednotku produkcie zvýšením celkového objemu .
                    Predpoklad splnenia:
-	dostatok zdrojov energetického dreva v čase gradujúcej ihličnatej kalamity, spracovávanie korunovej časti stromov, haluziny a konárov, poškodeného dreva a manipulačných zvyškov,
-	doplnením vhodných typov štiepkovačov a zvýšením počtu o 7 regionálnych THZ a 3 THZ na ústredí pri súčasnom počte 14 a 8 THZ je vybudovaný špecializovaný závod Biomasa s 5 ročnými skúsenosťami schopný zvýšiť svoju produkciu cca 3 násobne, 
-	zavedenie podpory pre  producentov energetického dreva ( cca 5 – 10 €/tona ) tak, aby pri zvýšení využívania zdrojov bolo možné v širšej miere nasadiť vývozné súpravy a lanovky ako rozhodujúcu fázu výroby pri chystaní energetického dreva,

4.3) Odštepný závod drevárskej výroby a Odštepný závod Semenoles

-	Organizačnými zmenami sa dosiahne úspora prevádzkových nákladov. 

Realizácia plánu komplexných a systémových reštrukturalizačných a revitalizačných opatrení v podniku Lesy SR, š.p. sa predpokladá ukončiť k 31.12.2010. Kvantifikácia dopadu  prijatých úsporných a organizačných opatrení je obsahom prílohy č. 1 -  Dopad reštrukturalizačných zmien na režijné náklady. Prinesie predpokladanú úsporu 21, 075 mil. EUR. Úbytok prevažne režijných pracovníkov bude  realizovaný najmä postupným odchodom do starobného   dôchodku. 

           	3. 	Zlúčiť podniky Lesy SR, š.p. Banská Bystrica a  Lesopoľnohospodársky majetok Ulič š.p.

	Vzhľadom na potrebu optimalizácie správy lesného majetku štátu a veľkosti Lesopoľnohospodársky majetok Ulič š.p. na úrovni jednej lesnej správy navrhuje Ministerstvo pôdohospodárstva Slovenskej republiky zlúčenie vyššie uvedených podnikov. Právnym nástupcom by bol Lesy SR, š.p. Banská Bystrica, kde by prešiel celý majetok, činnosti a zamestnanci zrušeného Lesopoľnohospodárskeho majetku Ulič š.p. Procesom zlúčenia sa prispeje ku komplexnejšiemu plneniu lesných a poľnohospodárskych činností, zabezpečí sa  vyššia finančná stabilita štátneho podniku, vyššia garancia zamestnanosti ako aj vyššia flexibilita lesníckych a poľnohospodárskych činností vzhľadom na ekonomické a odborné parametre štátneho podniku Lesy Slovenskej republiky š.p. Banská Bystrica. 

III.	Záver 

K stabilizácii lesného hospodárstva by zároveň prospela aj podpora nadväzujúcich spracovateľských odvetví a podpora konečnej spotreby dreva ako obnoviteľnej suroviny. Z uvedeného dôvodu považujeme za vhodné, okrem uvedených opatrení, podporiť aj opatrenia na udržanie zamestnanosti v drevospracujúcom priemysle a spotrebu dreva a výrobkov z dreva, napríklad výstavbu sociálnych domov na báze dreva, rekonštrukciu striech obytných domov a nízko energetické a ekologické bývanie na báze drevených montovaných stavieb.  

Použité skratky:

OJ – organizačná jednotka 
OZ – odštepný závod 
LS – lesná správa
ES – expedičný sklad
ŠS – špecializované stredisko
Š OZ – špecializovaný odštepný závod